Predkladacia správa

Návrh  zákona  o  rozhodcovskom  konaní sa predkladá na základe uznesenia vlády Slovenskej republiky č. 703 z 13. septembra 2000.

Zákon Národnej rady Slovenskej republiky č. 218/1996 Z. z. o rozhodcovskom konaní v znení zákona č. 448/2001 Z. z. sa v praxi ukázal ako neefektívny a príliš reštriktívny. Dôkazom nutnosti ho zmeniť je najmä malé množstvo rozhodcovských sporov, ktoré sa podľa neho riešia, či už ide o vnútroštátne alebo medzinárodné obchodné spory. Podľa informácií, získaných z existujúcich stálych rozhodcovských súdov, väčšina z nich od svojho vzniku neriešila žiadny spor v rozhodcovskom konaní, alebo len jeden alebo dva spory. 

Ministerstvo spravodlivosti Slovenskej republiky za účasti odborníkov z oblasti aplikácie práva, ktorými sú najmä členovia rozhodcovských súdov v Slovenskej republike, zástupcovia profesijných právnických komôr, pedagógovia z právnických fakúlt Slovenskej republiky a pracovníci ministerstva spravodlivosti, pripravilo návrh nového zákona o rozhodcovskom konaní, ktorý by mal v plnom rozsahu nahradiť platný zákon NR SR č. 218/1996 Z. z. o rozhodcovskom konaní v znení zákona       č. 448/2001 Z. z.

Rozhodcovské konanie je potrebné zaradiť na také miesto, aké mu v skutočnosti patrí, aby mohlo plniť svoje prioritné poslanie, t. j. mimosúdne riešiť spory. Tým by sa odbremenili všeobecné súdy od sporov, ktoré sa v rozhodcovskom konaní k spokojnosti sporových strán dajú vyriešiť. Rozhodcovské konanie by malo byť možné v každom prípade, ak zákon z vážnych dôvodov nevyhradí určitý spor na občianske súdne konanie.

Predložený návrh zákona o rozhodcovskom konaní bol zaslaný na medzirezortné pripomienkové konanie všetkým ministerstvám a iným ústredným orgánom štátnej správy a ďalším subjektom uvedeným v čl. 9 ods. 1 Legislatívnych pravidiel vlády SR. Návrh bol zaslaný celkove 66 subjektom. V určenom termíne 13 subjektov nezaslalo pripomienky vôbec, 21 subjektov zaslalo stanovisko bez pripomienok. Pripomienky k návrhu uplatnilo 32 subjektov, z toho len Ministerstvo vnútra SR uplatnilo zásadné pripomienky. Všetky zásadné pripomienky boli akceptované a zapracované do návrhu.

Návrh zákona bol predložený na rokovanie Rady hospodárskej a sociálnej dohody SR, ktorá ho vzala na vedomie a Legislatívnej rady vlády  Slovenskej republiky, ktorá ho prerokovala 13. novembra 2001 a odporučila ho predložiť v novom znení na rokovanie vlády.